SET พรุ่งนี้พักฐาน ระวังหลุด 1,430 จุด
โบรกฯมองแนวโน้มการลงทุนพรุ่งนี้ (10 มิ.ย.) ตลาดมีโอกาสที่จะพักฐานได้ในทางเทคนิคหากหลุดแนว 1,430 จุด ซึ่งเป็นแนวรับและแนวฟิวเตอร์ โดยหากหลุดก็จะมีแนวรับถัดไปที่ 1,410-1,400 จุด ส่วนแนวต้านให้ไว้ที่ 1,450 จุด
9 มิ.ย. 2559

น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยในช่วงบ่ายนี้ (9 มิ.ย.) ปรับตัวลง จากแรงขายทำกำไรหลังจากที่ดัชนีฯไม่ผ่าน 1,450 จุด เป็นไปในทิศทางเดียวกับตลาดต่างประเทศ ทั้งตลาดหุ้นอื่นในภูมิภาคเอเชียที่ส่วนใหญ่จะติดลบ และตลาดในยุโรปที่เทรดในช่วงบ่ายนี้ต่างก็ติดลบกัน เนื่องจากตลาดฯไม่ได้มีปัจจัยใหม่เข้ามาด้วย
อีกทั้งก่อนหน้านี้ตลาดได้รับแรงซื้อเข้ามามากหลังจากที่มีการปรับมุมมองการปรับขึ้นอัตราดอกเบี้ยของธนาคารกลางสหรัฐ (FED) โดยมองกันว่าเฟดคงจะไม่รีบขึ้นดอกเบี้ยเร็ว ทำให้เงินดอลลาร์สหรัฐฯอ่อนค่าลง และตลาดหุ้นไทยก็ได้ตอบรับเหตุการณ์นี้ไป 3 วันที่ผ่านมาแล้ว อย่างไรก็ตามวันนี้จะเห็นได้ว่าเงินดอลลาร์สหรัฐฯเริ่มแข็งค่า แม้ว่าตลาดยังมองว่าเฟดจะไม่รีบปรับขึ้นอัตราดอกเบี้ยในรอบมิ.ย.-ก.ค.นี้ แต่ในมุมมองของดีบีเอสฯ เห็นว่าภายในปีนี้เฟดน่าจะปรับขึ้นอัตราดอกเบี้ย 2 ครั้งแน่ และมีโอกาสอาจปรับขึ้นดอกเบี้ยถึง 3 ครั้งก็ได้
ส่วนแนวโน้มการลงทุนในวันพรุ่งนี้ (10 มิ.ย.) ตลาดมีโอกาสที่จะพักฐานได้ในทางเทคนิคหากหลุดแนว 1,430 จุด ซึ่งเป็นแนวรับและแนวฟิวเตอร์ โดยหากหลุดก็จะมีแนวรับถัดไปที่ 1,410-1,400 จุด ส่วนแนวต้านให้ไว้ที่ 1,450 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 319.00 บาท เพิ่มขึ้น 2.00 บาท
CPALL ปิดที่ 48.50 บาท ลดลง 1.25 บาท
PTTEP ปิดที่ 84.00 บาท เพิ่มขึ้น 0.75 บาท
AOT ปิดที่ 386.00 บาท ลดลง 3.00 บาท
IVL ปิดที่ 32.75 บาท ลดลง 1.00 บาท